חוק כליאתם של לוחמים בלתי חוקיים (תיקון מס' 3), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2540, עמ' 651, 2016-03-28T00:00:00+03:00
חוק כליאתם של לוחמים בלתי חוקיים (תיקון מס' 3), התשע"ו-2016 התקבל בקריאה השנייה ובקריאה השלישית ביום י"א באדר ב' התשע"ו (21 במרס 2016).

החוק קובע כי במקרה שבו הממשלה מודיעה לוועדת החוץ והביטחון של הכנסת על החלטתה להכריז מלחמה או על פעולות צבאיות, בהתאם לסעיף 40 לחוק יסוד: הממשלה, היא תוכל גם לפנות לוועדה בבקשה לאשר הכרזה על שינויים בתחולת החוק, כמפורט להלן: 1. הסמכות להוציא צו כליאה תועבר מהרמטכ"ל לקצין בדרגת תת-אלוף; 2. הסמכות לערוך שימוע תעבור מקצין בדרגת סגן אלוף לקצין בדרגת סרן; 3. תקופת תוקפה של הוראת כליאה זמנית תעלה מ-96 שעות לשבעה ימים.

הוועדה תהיה רשאית לאשר את ההכרזה, לקצר את תקופתה או לא לאשר אותה. תוקפה של הכרזה כזו יהיה שלושה חודשים, או עד מועד מוקדם יותר שנקבע בהכרזה או שאישרה הוועדה. הממשלה רשאית לבקש מהוועדה להאריך את ההכרזה בתקופות נוספות, כל עוד מתקיימות המלחמה או הפעולות הצבאיות, וכן 30 ימים לאחר סיומן.